यूपी में बसपा कॉरपोरेटर की हत्या, 2 हिरासत में  
अलीगढ़ जिले में सत्तारूढ़ बहुजन समाज पार्टी नेता की हत्या कर दी गई। पुलिस हत्या के संबंध में दो लोगों को हिरासत में लेकर पूछताछ कर रही है।
उत्तर प्रदेश के अलीगढ़ जिले में सत्तारूढ़ बहुजन समाज पार्टी (बसपा) नेता की हत्या कर दी गई। पुलिस हत्या के संबंध में दो लोगों को हिरासत में लेकर पूछताछ कर रही है। बसपा कॉरपोरेटर बलवंत सिंह उर्फ बिल्लू (40) का शव शनिवार देर रात शहर के बाहर नहर से बरामद किया गया। शहर के गोविंदनगर निवासी बलवंत बसपा के अलीगढ़ शहर कमेटी के अध्यक्ष भी थे।  जिले के पुलिस उपाधीक्षक अजय कुमार सिंह ने रविवार को संवाददाताओं को बताया कि, बसपा नेता शुक्रवार से लापता थे। जांच में संकेत मिले हैं कि उनकी हत्या जहर देकर की गई। हत्या किन लोगों ने और किस मकसद से की इस बारे में पूछे जाने पर सिंह ने कहा कि जांच जारी है।  उन्होंने बताया कि फिलहाल वह इतना ही बता सकते हैं कि दो लोगों को हत्या में कथित भूमिका के चलते हिरासत में लिया गया है।